Parlo ciæo 22 aprile 2018
L’isoa di tabarchin de Spagna. Neuva Tabarca, vixin Alicante
Andrea Acquarone
Genova I ciù tanti à Zena e in Liguria conoscian a stöia di tabarchin de Sardegna, arrivæ do Setteçento da l’isoa de Tabarca, mantegnindo fin a-a giornâ d’ancheu a lengua e tratti da coltua de proveniensa. Fòscia son meno quelli che san che no tutti i liguri de Tabarca son partii pe-a Sardegna: unna boña parte a l’è restâ in Tunexia, finindo pe influensâ in senso modernizzatô o sviluppo de quello Paise. Di atri ancon, do 1769, son riscattæ da-o re de Spagna, e van à straccoâ à Alicante, donde ghe saià assegnou into gio de quarche meise unn’isoa lì da vixin: Neuva Tabarca. Con raxon da pròscima presentaçion offiçiâ da candidatua à l’UNESCO de l’epopea tabarchiña, prevista pe-i 5 de mazzo intranti, n’è cao regordâ sti “atri tabarchin”, a-i quæ a vitta a no l’è anæta coscì ben comme a-i seu fræ de Sardegna.
A colònia a comensa à popolâse do 1770, ma za do 1779 unna commiscion do governo a treuva misëia e abbandon: manca l’ægua (a manca ancon ancheu), o terren o l’è grammo, eccetera. Con tutto che i tabarchin spagnòlli foïsan esentæ – comme da tradiçion zeneise – da-o pagamento de normali tasce, da l’òbligo de anâ à fâ o sordatto, a communitæ a no poeiva scricchî. Atri agiutti da parte da coroña spagnòlla megioan un pittin a scituaçion, tanto che a popolaçion a cresce; unna dinamica poxitiva ch’a no duià guæi: a Constituçion do 1835 a scassa i diritti di tabarchin, e l’isoa a s’inandia verso unna lenta decadensa. Za inta segonda meitæ di anni ‘40 de l’800 unna relaçion spagnòlla a conta de Neuva Tabarca: “gh’è un 100 case, e ciù tante mâ piggiæ, che se distribuiscian inte doe stradde prinçipæ, sei caroggi e unna ciassetta (…) De comercio, pöco: gh’è solo 7 bitteghe de röba da mangiâ, e un forno” (Pascual Madoz). Verso a fin do secolo scenta ascì a lengua zeneise, e i abitanti passan a-o valençian.
Ancheu à Neuva Tabarca ghe sta unna sciuscianteña de persoñe, i cognommi tipichi son quelli liguri, e se vive de turismo; con tutto o diritto, però, de scompartî unn’ereditæ secolâ ch’a l’abbrassa mezo Mediterranio.
Lescico
Ancheu: oggi
Fòscia: forse
Guæi: molto
Inandia: avvia
Intranti: prossimi
Scassa: cassa
Scentou: scomparso
Scompartî: condividere
Scricchî: crescere
Straccoâ: capitare per caso in un luogo
© Riproduzione riservata
ita_Latn lij_Latn vec_Latn lij_Latn lij_Latn lij_Latn lij_Latn ita_Latn lij_Latn lij_Latn ita_Latn ita_Latn lmo_Latn lij_Latn ita_Latn ita_Latn ita_Latn ita_Latn